  Майя Бывальцева Матысь вить аръёсы Ижкарлэн, Удмуртиысь пичи каръёслэн но ёрос центръёслэн вань интывылъёссы умоятэмын луыны кулэ. «Единая Россия» партилэн 24-тӥ пӧсьтолэзе Краснодарын ортчем «Городская среда» форумаз со сярысь журналистъёслы вераз Удмуртиысь Кун Кенешлэн тӧроез, партилэн улосвыл ёзэтэзлэн секретарез Владимир Невоструев. «Ӵектосъёс одно ик азьланьтэмын луозы (премьер Дмитрий Медведев благоустройствоя ӵектосъёслы коньдонэз азьвыл аръёсы мында ик кельтыны косон сётӥз ни — ред.). Валтӥсез татын, ваньмыз мед дышетскозы. Муниципал кылдытэтъёс гинэ медаз пусъе, мар татын туннэ лэсьтӥськомы, татын ум лэсьтӥське. Со умой улыны малпась азбаръёслэн кичӧлтонзы луыны кулэ. Соос ӵектонъёс сётыны, куриськон дасяны кулэ, собере ини асьме каръёсты, асьме азбаръёсты азинтонъя программаосты кылдытыны. Со чаклам радлыкъя, вить ар ӵоже луыны кулэ», — вераз со. Владимир Невоструев пусйиз, Россиысь вань улосвылъёслэн пыриськеменызы таӵе форумез ортчытон туж дыраз шуыса. Солэн кылъёсызъя, партилэн благоустройствоя ӵектосъёсыз кунмуртъёслэсь саклыксэс кыскизы, соосты быдэсъянэ калык мыло-кыдо пыриське, нош нырысетӥ йылпумъянъёс возьмато, та ласянь улосвылмы шонер сюрес бырйиз шуыса. Кылсярысь, Удмуртиын азбаръёслэн интывылъёссыя бадӟым уж нуиське. Ӵектосъёс улсын тужгес мыло-кыдоосызлэн улон котырзэс эшшо умойгес карыны луонлыксы кылдӥз. Али эшшо тросгес калыкез та уже кыскыны ужпум сылэ — та дыре 1 процентэз гинэ кичӧлтонэн потэ, эшшо 18 процентэз тунсыкъясько. Табере кылемзэ 80 процентсэ уже кысконо на. Соин ик таяз арын Ижкарын Азбарлэсь нуналзэ, Ёрослэсь нуналзэ но Карлэсь нуналзэ ортчытон сярысь пумкылъян кутэмын вал. Со карын улӥсьёслы ог-огзэс матэгес тодыны но ӵошен ужрадъёсты ортчытыны луонлык сётӥз. Озьыен, азьланяз азбарзэс умоятон ужпумез эскерыку, соос капчигес одӥг кыл шедьтозы, лыдъя улосвыл парламентлэн тӧроез. Тодэ вайытом, «Единая Россия» партилэн «Городская среда» форумез кар интывылъёсты умоятонъя ӵектосъёсты быдэсъян ужпумъёслы сӥземын вал. 2017-тӥ арын Удмуртиын 30 каръёсын но ёросъёсын 312 азбаръёсты тупатъялозы. Элькунысь 9 муниципал кылдытэтъёсын мер вӧлметъёсты (пространствоосты) умоятыны чакламын. Тегъёс: ВладимирНевоструев Удмуртия ЕдинаяРоссия благоустройство  